jkorsvik/nowiki_second_scrape_merged huggingface dataset:
World Saxophone Quartet

World Saxophone Quartet er en jazz-gruppe som ble etablert i 1977. De opprinnelige medlemmene var Julius Hemphill (alt og sopran -saksofon, fløyte), Oliver Lake (alt og sopran -saksofon), Hamiet Bluiett (baritonsaksofon, altklarinett), og David Murray (tenorsaksofon, bassklarinett). De første tre hadde arbeidet sammen som medlemmer av Black Artists' Group i St. Louis, Missouri. I 1989 forlot Hemphill gruppa på grunn av sykdom og forskjellige saksofonister har i ettertid spilt i hans sted.  Den første var Arthur Blythe, fulgt av Eric Person, James Spaulding og John Purcell.
Gruppa har hovedsakelig fungert som en kvartett, vanligvis med to alter, tenor og bariton, men det har også hendt at den har blitt ledsaget av trommeslagere, bassister og andre musikere.


== Kort diskografi ==
Steppin' With the World Saxophone Quartet (Black Saint BSR 0027) 1979 AKA Steppin'
W.S.Q. (Black Saint BSR 0046) 1981
Revue (Black Saint BSR 0056) 1982
Live in Zurich (Black Saint BSR 0077) 1984 – innspilt live November 6, 1981 på Zürich Jazz Festival, Sveits
Live at Brooklyn Academy of Music (Black Saint BSR 0096) 1986 – innspilt live 6 og 7. desember 1985, Brooklyn, NY
Plays Duke Ellington (Nonesuch 9 79137-2) 1986
Dances and Ballads (Nonesuch 9 79164-2) 1987
Rhythm and Blues (Elektra/Musician 60864-2) 1989
Metamorphosis (Elektra Nonesuch 9 79258-2) 1991 – with African Drums
Breath of Life (Elektra Nonesuch 79309-2) 1994 – with Fontella Bass
Moving Right Along (Black Saint 120127-2) 1994
Four Now (Justin Time JUST 83-2) 1996 – with African Drums
Takin' It 2 The Next Level (Justin Time JUST 93-2) 1996
Selim Sivad, A Tribute to Miles Davis (Justin Time JUST 119-2) 1998 – featuring Jack DeJohnette and with African Drums
M'Bizo (Justin Time JUST 123-2) 1999
Requiem for Julius (Justin Time JUST 137-2) 2000
25th Anniversity: the new chapter (Justin Time JUST 149-2) 2001
Steppenwolf (Justin Time JUST 128-2) 2002 – recorded live March 1, 1999 på Steppenwolf Theater, Chicago, IL


== Eksterne lenker ==
(en) World Saxophone Quartet – kategori av bilder, video eller lyd på Commons 
(en) World Saxophone Quartet på Discogs 
(en) World Saxophone Quartet på MusicBrainz 
(en) World Saxophone Quartet på Songkick
Trollbundet

Trollbundet er den første boken i serien Sagaen om Isfolket av den norske forfatteren Margit Sandemo. Bokserien ble gitt ut fra 1982 til 1989. Bokserien er en slektssaga som følger slekten Isfolket gjennom århundrene.


== Hovedpersoner ==
Silje Arngrimsdatter
Tengel den gode av Isfolket
Heming Fogdedreper
Sol Angelica av Isfolket
Hanna av Isfolket
Dag Christian Meiden
Liv Hanna av Isfolket


== Handlingen i Trollbundet ==
Pesten herjer i Trondheim, der vi møter to kvinner som vil få stor betydning for Isfolket: Silje Arngrimsdatter og Charlotte Meiden. Silje er sytten år gammel, og alle hennes slektninger er døde som følge av pesten. Nå er hun fattig og alene, og går rundt i Trondheims gater på jakt etter mat og varme. Samtidig har den unge danske adelskvinnen Charlotte Meiden problemer. Hun har nettopp fått et barn. Barnets far er gift, og Charlotte er utrolig redd for at noen skal oppdage det. Hun kommer seg ut av Trondheim, og forlater det nyfødte barnet i en skog. Samtidig finner Silje en liten pike på omtrent 2 år. Barnet sitter ved siden av den døde moren, og prøver å få henne til å våkne igjen. Silje tar med seg den lille piken, og sammen forlater de Trondheim. Da de kommer ut i skogen, hører de spedbarnslyder. Silje tror det er en utburd, et gjenferd etter et barn som er blitt satt ut, og blir utrolig redd. Den lille piken hun har tatt med seg derimot, vil gjerne finne ut hvor lydene kommer fra. De finner barnet som Charlotte har satt ut, og tar det med seg. Når de kommer seg ut av skogen, er de ved henrettelsesplassen, der en vakker, ung fange skal henrettes. Plutselig dukker det opp den underlig mann, som spør Silje om hun vil redde den unge fangen. Silje sier ja, later som om hun er fangens kone, og får overbevist bødlene om at han er uskyldig.
Etterpå får Silje husrom på gården til den gamle maleren Benedikt. Hun kaller de to barna hun hadde med, den nyfødte gutten og den lille piken, for Dag og Sol. Benedikt dekorerer en kirke, og Silje får være med å male, hun er usedvanlig flink. Hun tenker ofte på den unge fangen hun reddet; Heming, og forelsker seg i ham. Men etter hvert begynner hun å plages av drømmer, og det er ikke Heming hun drømmer om, men den underlige mannen som hun møtte utenfor henrettelsesplassen. Etter noen dager i kirken, spør Benedikt om hun har lyst til å male en djevel. Silj» begynner å male, men da de er ferdige får de begge et sjokk: Djevelen hun har malt er akkurat som den underlig mannen hun har møtt!
Etter en stund får Silje vite at mannen hun drømmer om heter Tengel av Isfolket. Like før jul kommer Benedikts svigerinne, Abelone, til gården. Hun har bestemt seg for å slå seg til der, for godt. Stemningen på gården blir ikke særlig bra etter dette, siden Abelone skal ha alt på sin måte, og avskyr både Silje, Sol og Dag. Silje vil gjerne treffe Tengel igjen, og går opp til hytta hans med julemat. Tengel forteller henne historien om Isfolket.
Kasakhisk

«Kasakhisk» kan også referere til Kasakhstan.Kasakhisk er et tyrkisk språk som hovedsakelig tales i Kasakhstan, der det er offisielt språk sammen med russisk. Språket utgjør sammen med karakalpakisk, kirgisisk og nogai den aralo-kaspiske gruppa av vesttyrkiske språk.
Kasakhstan har hele 42 bokstaver i sitt utvidede kyrilliske alfabet, mot russisk som har 33. Kasakhstan har vedtatt utfasing til fordel for latinske bokstaver innen 2025.


== Utbredelse ==
ca. 6 mill. i Kasakhstan
ca. 1,2 mill. i Kina, særlig i nordlige og østlige Xinjiang, nordvest i Gansu og Qinghai
ca. 200 000 i Mongolia, fortrinnsvis i nordvest
ca. 3 000 i Iran, i provinsen Mazandaran ved kysten av Det kaspiske hav
ca. 2 000 i nordlige Afghanistan, særlig vest for Kunduz
ca. 600 i Tyrkia, i landsbyen Salihli i Manisa og i Kayseri.
Kasakhisk tales også av mindre grupper i Kirgisia, Russland, Tadsjikistan, Turkmenistan, Ukraina, Usbekistan og Tyskland.Språket skrives med kyrillisk alfabet i Kasakhstan og Mongolia, arabisk alfabet i Kina og Iran, og latinsk alfabet i Tyrkia.


== Referanser ==


== Eksterne lenker ==
Kazakh - UCLA Language Materials Project, University of California Los Angeles (UCLA).
Hangö

Hangö (finsk: Hanko) er en by og kommune i landskapet Nyland i Finland. Den har  cirka 9 905 innbyggere. Hangö grenser til kommunene Kimitoön og Raseborg.
Hangö er språklig nærmest delt på midten; finsk er majoritetsspråk (ca. 54,0 %) og svensk minoritetsspråk (ca. 44,3 %). 
Hangö er Finlands sørligste by og ligger helt ytterst på Hangö udd. Byen ble grunnlagt i 1874, først og fremst fordi den har lengst periode med isfri havn om vinteren, og den er en viktig havneby. 
Næringslivet dreier seg mest om handel og sjøfart, men noe industri finnes også i byen. De største fabrikkene er Helkama sykkelfabrikk, Konecranes havnekraner, og Finska Forcit & Dynamit. Ellers er byen en typisk sommerby, og innbyggertallet fordobles om sommeren. Hangöregattaen trekker seilere fra hele den finske kysten og resten av Østersjøen.
Etter vinterkrigen i 1940 ble Finland tvunget til å avstå Hangö til Sovjetunionen som marinebase i 30 år. Hele befolkningen i området ble da evakuert, og da fortsettelseskrigen brøt ut i 1941 var det en rekke kamphandlinger på Hangöfronten. Natten til 2. desember 1941 forlot de siste sovjetiske troppene Hangö. Under sin tilstedeværelse hadde de sovjetiske styrkene bygget en stor flyplass som i dag benyttes av «Hangö Flygklubb». Etter fortsettelseskrigen fikk Finland beholde Hangö, mens Sovjetunionen i stedet tok Porkalaområdet.
Yttre hamnen/Frihamnen er Finlands eneste frihavn, og er idag den viktigste bilimporthavnen i Finland.


== Referanser ==


== Eksterne lenker ==
Offisielt nettsted 
(en) Hanko – kategori av bilder, video eller lyd på Commons 
(en) Hanko – galleri av bilder, video eller lyd på Commons 
Hangö havn
Hangö frontmuseum
Sergej Tarasov

Sergej Borisovitsj Tarasov (russisk Сергей Петрович Тарасов, født 15. februar 1965 i Staroalejskoje i Altaj kraj) er en tidligere russisk skiskytter. På 1990-tallet var han med på å dominere idretten, og sanket fire OL-medaljer og sju VM-medaljer i løpet av karrieren.


== Meritter ==
OL
Lillehammer 1994: Gull på 20 km, sølv på stafetten, bronse på 10 km
Nagano 1998: Bronse på stafetten
VM
1991: Sølv på stafetten
1993: Sølv på 20 km og stafetten, bronse på 10 km
1996: Gull på 20 km og stafetten
1997: Sølv på 12,5 km jaktstart
Verdenscupen
4 enkeltseire


== Referanser ==


== Eksterne lenker ==
(en) Sergej Tarasov på Internet Movie Database 
(de) Sergej Tarasov – Munzinger Sportsarchiv 
(en) Sergej Tarasov – Olympedia 
(en) Sergej Tarasov – Sports-Reference (OL-resultater – arkivert) 
(en) Sergej Tarasov – IBU
Opphaug

Opphaug er et tettsted i Ørland kommune i Trøndelag. Tettstedet har 387 innbyggere per 1. januar 2022, og ligger på sørsiden av Bjugnfjorden omtrent fem kilometer øst for Uthaug.
Opphaug har postnummer 7140, postadressen omfatter alle de østlige delene av kommunen, fra Døsvik og Innstrand ved Bjugnfjorden til Austrått og Ottersbo ved Stjørnfjorden.  Poståpneriet ble opprettet i 1905, med telefonbestyrer Anna Vangen som poståpner. Postkontoret ble nedlagt etter 1997.  Poststedet har nå «Post i butikk» på Prixbutikken.
Opphaug skole er reist i 1913. Skolekretsen har siden 1958 omfattet de samme områder som poststedet ovenfor. Fra høsten 2006 er også Uthaug en del av skolekretsen.
Stedet har småindustri og kornmølle.


== Referanser ==
Ottersbo

Ottersbo er et boligområde, et tettsted og en grunnkrets, tidligere et landbruksområde, i Ørland kommune i Trøndelag, nær Austråttborgen, Austråttgården og  Stjørnfjorden. Tettstedet har 408 innbyggere per 1. januar 2022.
Boligfeltet ble utbygd i perioden 1977-80.
Grunnkretsen heter Austrått, etter borgen. Området var inntil 1960 egen skolekrets, Østråt skole, men sogner nå til Opphaug skole, og regnes som en del av tettstedet Opphaug. Det gamle skolehuset er grendehus. Borgen barnehage ligger på Ottersbo.
Nær boligområdet ligger bygdeborgen Borgklinten fra folkevandringstiden, skihytta Yrjarheim (eller Yrjarhytta), Forsvarets forhåndslager, Austråttborgen, Ottersbo pukkverk og myrer som tidligere har vært brukt til torvtaking.
Ottersbo har postadresse 7140 Opphaug. Østerodd poståbneri ble opprettet før 1937, med Austråttborgens eier Ove Bjelke Holtermann som postbestyrer. Poståpneriet ble nedlagt i 1872. Østeraat brevhus var i drift 1909-1914.


== Referanser ==


== Eksterne lenker ==
Veinavnleksikon for Ørland, Ottersbo
Miami Vice

Miami Vice er en amerikansk politiserie som gikk på NBC fra 1984 til 1990. Serien handlet om to politietterforskere ved politiet i Miami. Hovedrollene ble spilt av Don Johnson og Philip Michael Thomas. Den karakteristiske musikken var ved Jan Hammer og ble utgitt på soundtrack.
Serien er blant annet kjent for sin utstrakte bruk av tidsaktuell popmusikk og mote. I tillegg til dette gjestet en rekke kjente musikere serien. Serien ble ansett for å være svært moderne og forut for sin tid.
Den gikk periodevis på NRK fra 1986 til 1988. Den ble på 1990-tallet sendt i sin helhet på TV3. I tillegg ble den sendt på Viasat4 og NRK2 i 2000-årene.


== Om serien ==
Miami Vice regnes som en av de mest innflytelsesrike serier noen sinne, både når det gjelder filmteknisk stil, mote og populærkultur generelt. Serien har blant annet blitt beskrevet som en «blanding av hardkokt politidrama, stilfull trendskaper og pastellfarget moteshow». Den regnes blant de fremste ikoner fra 1980-tallet.
I 2006 kom en filmversjon bygd på TV-serien med Colin Farrell som Sonny Crockett og Jamie Foxx som Rico Tubbs


== I rollene ==
Don Johnson: James "Sonny" Crockett
Philip Michael Thomas: Ricardo "Rico" Tubbs
Edward James Olmos: Martin Castillo
Saundra Santiago: Gina Navarro Calabrese
Olivia Brown: Trudy Joplin
Michael Talbott: Stanley Switek
Martin Ferrero: Izzy Moreno
John Diehl: Larry Zito (1984–87)Personer med flere gjesteopptredener:

Sheena Easton: Caitlin Davies (sesong 4)
Charlie Barnett: Noogie Lamont (sesong 1, 2 og 4)
Belinda Montgomery: Caroline Crockett
Martin Ferrero: Izzy Moreno
Pam Grier: Valerie Gordon


== Referanser ==


== Eksterne lenker ==
(en) Miami Vice på Internet Movie Database 
(no) Miami Vice hos Filmfront 
(en) Miami Vice på Metacritic 
Offisielt nettsted 
(en) Miami Vice – kategori av bilder, video eller lyd på Commons 
(en) Miami Vice – galleri av bilder, video eller lyd på Commons 
Miami Vice Wikia
Michael Mann (filmregissør)

Michael Mann (født 5. februar 1943) er en amerikansk filmregissør, filmforfatter og filmprodusent. Han var vært Oscar-nominert fire ganger.
Mann har en karakteristisk stil som gjenspeiles i hans arbeid. Blant hans kjennetegn er svevende synthmusikk, som Jan Hammers musikk til Miami Vice og new age-musikken til Manhunter. Filmfotografen Dante Spinotti jobber nærmest fast for Mann. Mange av scenene i Manns filmer er lagt til øde, urbane områder og den visuelle stilen vektlegger myk blå og skarp, steril hvit.


== Filmografi (utvalg) ==
Miami Vice (TV-serie) (1984–1989)
Manhunter (1986)
Den siste mohikaner (1992)
Heat (1995)
The Insider (1999)
Ali (2001)
Collateral (2004)
Miami Vice (2006)
Public Enemies (2009)
Blackhat (2015)


== Referanser ==


== Eksterne lenker ==
(en) Michael Mann på Internet Movie Database 
(sv) Michael Mann i Svensk Filmdatabas 
(da) Michael Mann på Filmdatabasen 
(da) Michael Mann på Scope 
(fr) Michael Mann på Allociné 
(en) Michael Mann på AllMovie 
(en) Michael Mann hos Turner Classic Movies 
(en) Michael Mann hos Rotten Tomatoes 
(en) Michael Mann hos The Movie Database
Tilda Swinton

Katherine Mathilda «Tilda» Swinton (født 5. november 1960) er en britisk skuespiller av skotsk og australsk opprinnelse, kjent for både kunstfilmer og kommersielle filmer.


== Bakgrunn og utdannelse ==
Hun ble født i London som datter av John Swinton (en skotsk generalmajor i Scots Guards) og hans australskfødte kone Judith. Swinton gikk på samme skole som den senere prinsesse Diana, West Heath Girls' School, og senere på Fettes College i en periode. Hun studerte statsvitenskap og engelsk litteratur. i New Hall ved University of Cambridge frem til 1983.
Hun har fått et internasjonalt omdømme som risikovillig, og har alltid unngått konvensjonelle kvinnelige hovedroller. Hun arbeidet ved Traverse Theatre i Edinburgh og Royal Shakespeare Company før hennes filmkarrière begynte på midten av 1980-tallet. Hun bor i nærheten av Inverness i Skottland. Hun har barn med den skotske dramatikeren og bildekunstneren John Byrne.


== Filmkarrière ==
Hennes tidlige arbeider inkluderte en rekke filmer regissert av Derek Jarman, og også titelrollen i Sally Potters filmversjon av Orlando i 1992, som hun fikk en massiv oppmerksomhet for og der hun spiller en adelsmann på 1500-tallet som viser seg å være udødelig og som i åras løp forvandles til en kvinne. I 1995 deltok Swinton i en levende utstilling i en uke, hvor hun sov eller lot som hun gjorde det i en glasskasse. Året etter ble utstillingen, kalt The Maybe, gjentatt i et kunstgalleri i Roma. Hun opptrådte i en musikkvideo for bandet Orbitals The Box.
I senere år har hun hatt roller i mer mainstream-filmprosjekter, inkludert hovedrollen i den kritikerroste amerikanske filmen The Deep End. Hun opptrådte også i mindre fremtredende roller i filmer som Vanilla Sky med Tom Cruise, Constantine med Keanu Reeves og The Beach med Leonardo DiCaprio. Nylig har hun også hatt roller i britiske filmer, som Young Adam (2004) og The Statement (2003).  I 2004 var hun medlem av juryen ved filmfestivalen i Cannes.
I 2005 hadde hun rollen som Jadis (den hvite heksen) i filmversjonen av Narnia-bøkene Løven, heksa og klesskapet fra 2005, Prins Caspian fra 2008 og Reisen til det ytterste hav fra 2010. Swinton har de seneste årene kjent for et større publikum via filmer som Michael Clayton, Narnia-serien, Adaption og i 2008 Burn After Reading.
Swinton vant i 2007 en Oscar for beste kvinnelige birolle som Karen Crowder i filmen Michael Clayton.


== Referanser ==


== Eksterne lenker ==
(en) Tilda Swinton – kategori av bilder, video eller lyd på Commons 
(en) Tilda Swinton – galleri av bilder, video eller lyd på Commons 
(en) Tilda Swinton på Internet Movie Database 
(sv) Tilda Swinton i Svensk Filmdatabas 
(da) Tilda Swinton på Filmdatabasen 
(da) Tilda Swinton på Scope 
(fr) Tilda Swinton på Allociné 
(en) Tilda Swinton på AllMovie 
(en) Tilda Swinton hos Turner Classic Movies 
(en) Tilda Swinton hos Rotten Tomatoes 
(en) Tilda Swinton hos The Movie Database 
(en) Tilda Swinton hos Behind The Voice Actors 
(en) Tilda Swinton på Discogs 
(en) Tilda Swinton på MusicBrainz 
(en) Tilda Swinton på Songkick 
(en) Tilda Swinton på Last.fm 
(en) Tilda Swinton på Genius — sangtekster
Hvalfangstmuseet

Hvalfangstmuseet (på engelsk The Whaling Museum) er flere museumssamlinger i Sandefjord i Vestfold og Telemark fylke. Museets hovedfokus er norsk storhvalfangst  (pelagisk hvalfangst) i Antarktis på 1900-tallet. Museet består av selve museumsbygningen med utstillinger, museumsbåten «Southern Actor», og samlingene som er oppbevart i fellesmagasiner og bibliotek. Museet er en avdeling av Vestfoldmuseene IKS.Hvalfangstmuseet ble grunnlagt i 1917.


== Bakgrunn og museumsbygningen ==

Forretningsmannen og hvalfangstrederen Lars Christensen (1884–1965) begynte i 1914 å sysle med tanken om et museum over den omfattende hvalfangstnæringen han selv var en del av. Idéen fikk han blant annet etter et besøk i New Bedford Whaling Museum  i USA. Den 23. mai 1917 kunne han overrekke museet med samlinger som gave til Sandefjord kommune. Museet fikk navnet «Kommandør Chr. Christensens Hvalfangstmuseum» etter Lars Christensens far.
Hvalfangstmuseet ble etablert direkte i et nybygg tegnet av Niels Winge Grimnes (1885–1922). Gjennom den arkitektoniske utformingen, fremhever bygningen museets mest ikoniske gjenstand - en blåhvalmodell i full størrelse - som kan betraktes fra et vandregalleri båret av tolv søyler. I 1981 ble museet bygget ut og fikk plass til en egen kulturhistorisk avdeling. Denne fløyen ble i 2018 utvidet ytterligere og gir rom til nye kulturhistoriske utstillinger og publikumsfasiliteter. Den eldste bygningen rommer den naturhistoriske utstillingen. Utstillingssalen har i seg selv en museumshistorisk verdi, samtidig som fremstillingen av dyrelivet i Arktis og Antarktis også fungerer som en introduksjon til fangsthistorien. 


== Museumsbåten «Southern Actor» ==

«Southern Actor» er en klassisk dampdrevet hvalbåt som representerer den siste tiden av storhvalfangsten etter andre verdenskrig. Den deltok i Sydhavsfangsten fram til 1962. Båten ble bygget i Middlesbrough i England for rederiet Sevilla Whaling Co. Ltd. i 1950. Båten ligger til kai og er åpen for publikum i sommersesongen, og ellers etter avtale med omviser. 


== Samlingene ==
Hvalfangstmuseets hovedfokus er 1900-tallets storhvalfangst i Antarktis. Hvalfangstmuseet har en omfattende foto- og filmsamling i magasin. En stor boksamling med litteratur om hval, hvalfangst og polare strøk er tilgjengelig gjennom Sandefjord Folkebibliotek. Dertil kommer flere hundre hyllemeter med historiske arkiver oppbevart i Vestfoldarkivet. Disse står i dag på listen over ”Norges dokumentarv” som sorterer under UNESCOs liste over Verdens dokumentarv.


== Referanser ==


== Litteratur ==
Bjarne Aagaard: Fangst og forskning i Sydishavet. Annet bind, Nye tider. Oslo-1930, s. 419-432
Einar Wexelsen: Vel blåst! Kommandør Chr. Christensens Hvalfangstmuseum 75 år. Hvalfangstmuseets publikasjon nr. 28, Sandefjord-1993. Også trykt som Utkikksposten nr. 5 og 6, Sandefjord-1992.


== Eksterne lenker ==
Offisielt nettsted 
(en) Hvalfangstmuseet – kategori av bilder, video eller lyd på Commons
Dansk

«Dansk» kan også referere til Danmark.Dansk er et østnordisk språk av den østskandinaviske (kontinentale) gruppe som tales av rundt 6 millioner mennesker, fortrinnsvis i Danmark, i Sydslesvig, på Færøyene, Grønland og på Island. Språket er meget sterkt påvirket av nedertysk.


== Typiske egenheter ==
Dansk regnes som det mest progressive av de nordgermanske språkene. Siden norrøn tid har det gjennomgått en del vokalendringer som blant annet har gjort at historisk lang a nå uttales som IPA [ɛ] eller [æ]/SAMPA [{] eller [E], og mange historiske diftonger har blitt til monoftonger, for eksempel har stein gått over til sten.
Varighetsforskjellene i norrønt mål, som utviklet seg til tonelag i norsk og svensk, uttrykkes i dansk med såkalt stød, eller fraværet av dette. Stød er et særegent fonetisk fenomen som ikke er blitt entydig sidestilt med andre fenomener i noe annet språk. Det later til å bestå i et stemmebåndslukke eller knirkestemme i slutten av en vokal.


== Historiske forhold ==
I mange århundrer var nedertysk lingua franca i hele Nord- og Østersjøområdet, inkludert Skandinavia og England. Dansk har en svært stor del av sitt ordforråd fra nedertysk.


== Dansk og norsk ==
Da Norge ble forent med Danmark ved Kalmarunionen, ble dansk etter hvert offisielt språk i begge rikene. Det danske språket har hatt mindre påvirkning over det norske språket, selv om det ofte sies at mye av det norske språket har blitt påvirket mye av dansk, kommer det meste av det norske språket fra norrønt, og alle norske dialekter har utviklet seg naturlig uten særlig grad for innflytelse fra dansk.
Derimot, har dansk påvirket det norske skriftspråket, hovedsakelig på grunn av koinéspråket dansk-norsk og riksmål, den gamle formen av bokmål før fornorsking.


== Dansk tellemåte ==
Den danske tellemåten er delvis basert på tjuetallsystemet. Halvtredje, halvfjerde og halvfemte er eldre betegnelser for henholdsvis 2½, 3½ og 4½ (jf. norsk halvannen med betydningen 1½).

50: halvtredsindstyve (halvtreds) = 2½ x 20 (eldre: halvtredje sinde tyve)
60: tresindstyve (tres) = 3 x 20 (eldre: tre sinde tyve)
70: halvfjerdsindstyve (halvfjerds) = 3½ x 20 (eldre: halvfjerde sinde tyve)
80: firsindstyve (firs) = 4 x 20 (eldre: fire sinde tyve)
90: halvfemsindstyve (halvfems) = 4½ x 20 (eldre: halvfemte sinde tyve)


== Se også ==
norsk
Sydslesvig
Sjællandsk
Jysk
Den danske Rimkrønike
Europa


== Referanser ==


== Eksterne lenker ==
Danish - UCLA Language Materials Project, University of California Los Angeles (UCLA).
Det danske sprog i Sydslesvig


=== Danske ordbøker ===
Ordbog over det danske sprog (søkbar, god)